**INFO O KAPELE**

Bratislavská skupina Kotúče DM, založená 17. 11. 2005, je pomenovaná podľa kultovej televíznej relácie pre deti a mládež vysielanej v 80. rokoch. Hudobne vychádza z klasického trojakordového punk-rocku, ktorý sa však jej členovia rozhodli obohatiť o ďalšie akordy, preto hrajú štýl zvaný „progresívny punk“. V textoch nastavujú zrkadlo všetkým a všetkému a radi sa inšpirujú príbehmi, ktoré píše život sám.

Na konte majú dve dlhohrajúce CD (*Greatest Hits 1979 – 2009* z roku 2009 a *Jarmo poroby* z roku 2018), jedno EP (*Koniec sveta nikdy nepríde*, 2012) a dva videoklipy (k piesni *To, čo so mnou žije v byte*, 2013 a k piesni *Bobrovec*, 2018).

Členmi kapely sú Gazda (basa, spev), Grajciar (gitara) a Grošák (bicie, spev). Nie náhodou majú mená po troch produktoch istého už zaniknutého bratislavského pivovaru, pretože – ako sa hovorí: „Kotúče do púče!“